Zápisnica 
z rokovania zborového výročného a účtovného konventu Cirkevného zboru ECAV na Slovensku Veľký Krtíš, konaného dňa 1. februára 2026 
v chráme Božom vo Veľkom Krtíši

Bod č. 1.: Otvorenie rokovania zborového výročného a účtovného konventu
Brat dozorca Mgr. Jaroslav Ondrejkov privítal prítomných na zasadnutí najvyššieho orgánu nášho cirkevného zboru – zborového konventu. 
Rokovaniu predsedali  Mgr. Michal Meliško – zborový farár a štatutárny zástupca CZ Mgr. Jaroslav Ondrejkov - zborový dozorca CZ. 
Brat dozorca informoval, že termín konania výročného konventu bol oznámený                na  hlavných službách Božích vo Veľkom Krtíši dňa 18. januára 2026 a 25. januára 2026. Podľa prezenčnej listiny  sa ho zúčastňuje 36 konventuálov, ktorí dovŕšili 18 rokov a sú členmi CZ ECAV Veľký Krtíš. Konštatoval, že konvent je riadne zvolaný a schopný prijímať uznesenia. Vyhlásil konvent za zriadený.

Bod č. 2.: Modlitba
Pred oboznámením sa s programom rokovania, brat zborový farár Mgr. Michal Meliško predniesol krátku modlitbu.

Bod č. 3: Predloženie návrhu programu rokovania zborového výročného a účtovného konventu
Brat dozorca predložil na rokovanie nasledovný návrh programu: 
 1.  Otvorenie rokovania zborového výročného a účtovného konventu 
 2.  Modlitba 
 3.  Predloženie návrhu programu rokovania zborového výročného a účtovného konventu  a jeho  schválenie 
 4.  Určenie zapisovateľa
 5.  Určenie overovateľov zápisnice
 6.  Kňazská správa za rok 2025
 7.  Výkaz hospodárenia za rok 2025
 8.  Rozpočet na rok 2026
 9.  Správa hospodárskeho výboru za rok 2025
10. Správa revíznej komisie za rok 2025
11. Výmena okien na novej fare
12. Zvonička Obeckov
13. Rôzne
14. Uznesenia a ich schvaľovanie
15. Modlitba a záver	

Navrhnutý  program  prítomní účastníci konventu jednomyseľne schválili.	

Bod č. 4: Určenie zapisovateľa
Za zapisovateľku bola navrhnutá a schválená sestra Zuzana Mondoková.

Bod č. 5:Určenie overovateľov zápisnice
Za overovateľov zápisnice z rokovania výročného konventu boli navrhnutí a schválení: sestra Mgr. Anna Ondrejková Rychtáriková a brat Erik Klátik.

Bod č.6.: Kňažská správa za rok 2025
     Brat farár Mgr. Michal Meliško prítomných v krátkosti oboznámil s Kňazskou správou. Informoval prítomných konventuálov o dôležitých štatistikách, taktiež informoval o najdôležitejších zmenách, ktoré sa v našom CZ udiali v priebehu roka 2025, predovšetkým o odchode sestry farárky Mgr. Kataríny Devečkovej z nášho CZ. Brat farár informoval prítomných o prácach a opravách, ktoré sa v minulom roku realizovali v našom CZ. Ďalej brat farár prezentoval aktivity, ktoré sa konali v CZ v rámci vnútro-misijnej a pastorálnej činnosti. V závere Kňazskej správy brat zborový farár Meliško poďakoval všetkým, ktorí mu akoukoľvek formou pomáhajú pri vykonávaní jeho služby. 
Konvent jednomyseľne schválil predloženú Kňazskú správu za rok 2025.

Bod č. 7: Výkaz hospodárenia za rok 2025
     Brat Ondrejkov odovzdal slovo sestre účtovníčke Drahomíre Suchanskej, aby oboznámila prítomných s výkazom hospodárenia za rok 2025. Prítomným konventuálom boli prezentované príjmy a výdavky cirkevného zboru v minulom roku. Sestra účtovníčka , ako aj predsedníctvo cirkevného zboru zhodnotili, že zbor finančne zvládol rok 2025 veľmi dobre, nakoľko zisk bol 12 972 Eur.
     Konvent jednomyseľne schválil Výkaz hospodárenia za rok 2025.

Bod č. 8.: Rozpočet na rok 2026
     Sestra účtovníčka Suchanská prezentovala prítomným plánovaný rozpočet na rok 2026. Pri tvorbe rozpočtu vychádzame z údajov za predchádzajúce obdobie s prihliadnutím                 na plánované akcie a práce v cirkevnom zbore. Odhadovaný výsledok hospodárenia je schodok vo výške 13 547 Eur, nakoľko máme naplánované väčšie investície do opráv a rekonštrukcií na budovách nášho zboru. 
Sestra Krajčová sa zaujímala, čo máme v položke obstaranie majetku v sume 10 000 Eur. Sestra účtovníčka uviedla, že tam máme plánované obstaranie nových okien na novej fare. Sestra Krajčová poznamenala, že výmenu okien by sme mali evidovať v opravách, a nie v obstaraní majetku. 
     Konvent jednomyseľne schválil rozpočet na rok 2026.

Bod č. 9: Správa hospodárskeho výboru
     Brat kurátor Erik Klátik v krátkosti oboznámil prítomných, že v minulom roku sa v našom CZ realizovali len menšie opravy na budovách, ako napríklad oprava sokla v kostole a obnova náteru na plote okolo kostola. Plánovaná oprava zvoničky v Obeckove nebola realizovaná v minulom roku, nakoľko CZ sa pokúšal získať financie aj z externých zdrojov, no bohužiaľ nám neboli priznané žiadne dotácie, o ktoré sme žiadali. Koncom roka 2025 sa nám podarilo získať cenovo výhodnejšiu ponuku od pánov Makúchovcov zo Širakova, a tak bude rekonštrukcia zvoničky realizovaná v jarných mesiacoch tohto roka. Pokračovať bude aj obnova fasády na Škultétyho dome. V tomto roku by sme chceli realizovať aj výmenu okien na novej fare a taktiež pokračovať v obnove náteru plota okolo kostola.
Týmto témam sa venoval aj hospodársky výbor, ktorého stretnutie sa konalo dňa 13. januára 2026 na farskom úrade.
     Brat dozorca Ondrejkov informoval prítomných, že sa uvažuje aj nad rekonštrukciou prístrešku v Obeckove, je na to vypracovaný projekt a cenové ponuky, ale momentálne je prioritou rekonštrukcia zvoničky.
     Konvent CZ schvaľuje Správu hospodárskeho výboru za rok 2025.



Bod č. 10: Správa revíznej komisie
     Sestra Krajčová prítomných informovala, že revízna komisia sa stretla dňa 21. januára 2026 na farskom úrade, kde bola prekontrolovaná kompletná evidencia. Predložené boli pokladničné doklady, pokladničná kniha, účtovné doklady, výpisy, peňažný denník, kniha jázd, kniha ofier a kniha evidencie zvonenia.
Revízna komisia konštatuje, že jednoduché účtovníctvo je vedené správne podľa planých predpisov, v súlade so Zákonom o účtovníctve a so Zákonom o dani z príjmov, a taktiež aj podľa cirkevnoprávnych predpisov. Zostatky v banke a v pokladni súhlasia so skutočnosťou. Pokladničné doklady sú riadne podpísané pokladníčkou, účtovníčkou aj predsedníctvom CZ. Sestra Krajčová uviedla, že je potrebné rozlišovať výdavky na réžiu farárov, na ktorých sa spoločne podieľa CZ Veľký Krtíš, ako aj dcérocirkev Záhorce. Zo správy z minulého roka bolo treba prekontrolovať vyúčtovanie réžie pre dcérocirkev Záhorce. Vyúčtovanie výdavkov bolo prekontrolované a opravené vyúčtovanie treba doložiť do účtovných dokladov v dcérocirkvi Záhorce a taktiež do CZ Veľký Krtíš, aj keď finančné vyrovnanie sa neuskutoční. Inventarizácia v roku 2025 nebola vykonaná. Revízna komisia odporúča schváliť konventu hospodárenie CZ za rok 2025.
     Konvent CZ schvaľuje Správu revíznej komisie za rok 2025.

Bod č. 11: Výmena okien na novej fare
     Brat dozorca Ondrejkov informoval prítomných, že koncom roka 2025 sa CZ začal venovať otázke výmeny okien na fare. Predsedníctvo CZ si prešlo ich stav a oslovilo firmy v okrese, aby vypracovali cenové ponuky výmeny okien v spodnej časti fary a okna vo výklenku na hornom poschodí. Brat dozorca informoval, že presbyterstvo na svojom zasadnutí vybralo ponuku od firmy NOMAX-T s.r.o.. Tiež následne informoval, že oproti ponukám, ktoré boli prezentované na presbyterstve dňa 20.1.2026 nastali trochu zmeny, nakoľko sme si nevšimli, že vchodové dvere boli nacenené celé presklené, čo nie je bežné ani na rodinných domoch. Preto predsedníctvo CZ oslovilo pána Naďa z firmy NOMAX-T s.r.o., aby nám vypracoval novú cenovú ponuku, v ktorej budú vchodové dvere nepresklené a taktiež do ponuky zapracoval cenu žalúzií na okná. Nová cenová ponuka od spoločnosti NOMAX-T s.r.o. bola vypracovaná na sumu 11 102,51 Eur, v ktorej sú okná a dvere ocenené sumou 8 892 Eur, okno vo výklenku na sumu 1 820 Eur a žalúzie sumou 389,80 Eur. Realizácia výmeny okien spoločnosťou NOMAX-T s.r.o. by mohla začať začiatkom marca. Brat dozorca Ondrejkov dal hlasovať o tomto návrhu. Konvent jednomyseľne tento návrh schválil.
     Konvent schvaľuje realizáciu výmeny okien, ktorá bude realizovaná spoločnosťou NOMAX-T s.r.o. v sume 11 102,51 Eur.

Bod č. 12: Zvonička v Obeckove
     Brat Ondrejkov informoval prítomných, že rekonštrukcii zvoničky v Obeckove sa venujeme už dlhšie, nakoľko je to tiež vyšší výdavok pre CZ a snažili sme sa získať dotácie z rôznych zdrojov, no naša snaha nebola v tomto smere úspešná. Na poslednom presbyterstve bol prítomný aj brat Koči – starosta Obeckova, ktorý prezentoval ponuku od pánov Makúchovcov zo Širákova, ktorí sú živnostníci, všetky práce vedia vyfakturovať a vedeli by realizovať obnovu zvoničky v sume, ktorá nepresiahne sumu 3 000 Eur. Rekonštrukcia zvoničky v Obeckove zahŕňa jej rozobratie, obnovu starých hrád, opieskovanie zvona, nové opláštenie, novú striešku ako aj obnovu základov pod zvoničkou. Brat zborový farár informoval prítomných, že bol nedávno v Obeckove posväcovať dom brata Vladimíra Baláža – poslanca NRSR, ktorý slovne prisľúbil finančnú podporu na obnovu zvoničky vo výške 3 000 Eur.
     Sestra Krajčová uviedla, že z Obeckova každoročne prichádzajú finančné prostriedky z nájmu ich pozemkov v sume cca. 1 000 Eur. Chcela tým poukázať na to, že obnova zvoničky bude v podstate financovaná z ich prostriedkov, ktoré prichádzajú do nášho CZ. Brat dozorca a brat farár uviedli, že Obeckov ako fília nášho CZ nemá vlastné financovanie, preto financovanie rekonštrukcie musí schvaľovať náš CZ. 
Konvent jednomyseľne schválil rekonštrukciu zvoničky v Obeckove pánmi Makúchovcami v sume do 3 000 Eur.

Bod č. 13: Rôzne
     V bode rôzne neboli predložené ďalšie návrhy na prekovanie. 

Bod č. 14: Predloženie návrhu na uznesenie z rokovania výročného zborového konventu
Návrh na uznesenie z rokovania predložil brat dozorca nasledovne:

Uznesenie č. 1/2025/Konv./ VK, ktorým zborový výročný a účtovný konvent CZ ECAV na Slovensku Veľký Krtíš, konaný dňa 1. februára 2026: 
A/ Schvaľuje:
· Kňazskú správu za rok 2025.
· Výkaz hospodárenia za rok 2025.
· Rozpočet na rok 2026.
· Správu hospodárskeho výboru za rok 2025.
· Správu revíznej komisie za rok 2025.
· Realizáciu výmeny okien spoločnosťou NOMAX-T s.r.o. v sume 11 102,51 Eur.
· Rekonštrukciu zvoničky v Obeckove pánmi Makúchovcami v sume do 3 000 Eur.
Konvent jednomyseľne schválil predložené uznesenie. 

Bod č. 15: Modlitba a záver
Brat farár ukončil zborový výročný a účtovný konvent krátkou modlitbou. 

V závere brat dozorca Mgr. Jaroslav Ondrejkov a brat zborový farár Mgr. Michal Meliško poďakovali prítomným za účasť na konvente.

Vo Veľkom Krtíši dňa 1. februára 2026

Zápisnicu vyhotovila:

Ing. Zuzana Mondoková, zborová pokladníčka:                  ..........................................

Predsedníctvo zborového konventu:  

Mgr. Michal Meliško, zborový farár:   	            ..........................................

Mgr. Jaroslav Ondrejkov, zborový dozorca                         ..........................................

Overovatelia zápisnice:

Mgr. Anna Ondrejková Rychtáriková, členka CZ               ...........................................		
Erik Klátik, zborový kurátor	            ...........................................      
[bookmark: _GoBack]Uznesenie
z rokovania zborového výročného a účtovného konventu 
Cirkevného zboru ECAV na Slovensku Veľký Krtíš, uskutočneného 
dňa 1. februára 2026 v chráme Božom vo Veľkom Krtíši

Návrh na uznesenie z rokovania predložil brat dozorca Mgr. Jaroslav Ondrejkov nasledovne:
Uznesenie č. 1/2025/Konv./ VK, ktorým zborový výročný, účtovný konvent CZ ECAV Veľký Krtíš, konaný dňa 1. februára 2026:

A/ Schvaľuje:
· Kňazskú správu za rok 2025.
· Výkaz hospodárenia za rok 2025.
· Rozpočet na rok 2026.
· Správu hospodárskeho výboru za rok 2025.
· Správu revíznej komisie za rok 2025.
· Realizáciu výmeny okien spoločnosťou NOMAX-T s.r.o. v sume 11 102,51 Eur.
· Rekonštrukciu zvoničky v Obeckove pánmi Makúchovcami v sume do 3 000 Eur.
Konvent jednomyseľne schválil predložené uznesenie. 


Vo Veľkom Krtíši dňa 1. februára 2026

Zápisnicu vyhotovila:

Ing. Zuzana Mondoková, zborová pokladníčka: 	..........................................


Predsedníctvo zborového konventu:  

Mgr. Michal Meliško, zborový farár:   		...........................................


Mgr. Jaroslav Ondrejkov, zborový dozorca                         ...........................................


Overovatelia zápisnice:

Mgr. Anna Ondrejková Rychtáriková, členka CZ	            ...........................................		

Erik Klátik, zborový kurátor	            ...........................................         

